CELEX: 
Language: ga
Date: 2021-08-11 00:00:00
Title: TREOIR THARMLIGTHE (AE) …/... ÓN gCOIMISIÚN lena leasaítear, chun í a chur in oiriúint don dul chun cinn teicniúil agus eolaíoch, Iarscríbhinn IV a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine i leith úsáid bios(2-eitilheicsil)taláite (DEHP), taláite beinsile búitile (BBP), taláite débhúitile (DBP) agus taláite dé-iseabúitile (DIBP) i bpáirteanna spártha a aisghabhtar ó fheistí leighis agus a úsáidtear chun feistí leighis a dheisiú nó a athchóiriú

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               Chun í a chur in oiriúint don dul chun cinn teicniúil agus eolaíoch, leasaítear leis an Treoir Tharmligthe seo ón gCoimisiún Iarscríbhinn IV a ghabhann le Treoir 2011/65/AE ó Pharlaimint na hEorpa agus ón gComhairle maidir le srian ar shubstaintí guaiseacha áirithe a úsáid i dtrealamh leictreach agus leictreonach (athmhúnlú)
                  1
                (Treoir RoHS) a mhéid a bhaineann le díolúine le haghaidh feidhmeanna sonracha ina bhfuil bios(2-eitilheicsil)taláit (DEHP), taláit bheinsile bhúitile (BBP), taláit débhúitile (DBP) agus taláit dé-iseabúitile (DIBP).
            
            
               Le hAirteagal 4 de Threoir RoHS cuirtear srian ar shubstaintí guaiseacha áirithe a úsáid i dtrealamh leictreach agus leictreonach (TLL). Faoi láthair, tá 10 substaint srianta agus liostaítear iad in Iarscríbhinn II a ghabhann leis an Treoir: luaidhe, mearcair, caidmiam, cróimiam heicsifhiúsach, défheinil pholabróimínithe (PBB), éitir dhéfheiníle pholabróimínithe (PBDE), DEHP, BBP, DBP agus DIBP. 
            
            
               Liostaítear in Iarscríbhinní III agus IV a ghabhann le Treoir RoHS ábhair agus comhpháirteanna an trealaimh leictrigh agus leictreonaigh (TLL) le haghaidh feidhmeanna sonracha atá díolmhaithe ó na srianta ar shubstaintí in Airteagal 4(1). Le Treoir Tharmligthe (AE) 2015/863 ón gCoimisiún
                  2
                cuireadh DEHP, BBP, DBP agus DIBP le liosta na substaintí srianta in Iarscríbhinn II agus beidh toirmeasc orthu i bhfeistí leighis a chumhdaítear leis an Treoir ón 22 Iúil 2021. Ní bheidh feidhm ag an srian maidir le cáblaí nó páirteanna spártha le haghaidh deisiúchán, athúsáid, uasdátú feidhmiúlachtaí nó uasghrádú acmhainne feistí leighis, lena n‑áirítear feistí leighis in vitro, a cuireadh ar an margadh roimh an dáta sin.
            
            
               Le hAirteagal 4(4) de Threoir RoHS eisiatar páirteanna spártha le haghaidh dheisiúchán, athúsáid, uasdátú feidhmiúlachtaí nó uasghrádú acmhainne TLL a cuireadh ar an margadh roimh dhátaí áirithe. Le hAirteagal 4(5) ceadaítear athúsáid páirteanna spártha a aisghabhtar ó fheistí leighis a cuireadh ar an margadh roimh an 22 Iúil 2014 (an 22 Iúil 2016 i gcás feistí leighis diagnóiseacha in vitro) agus páirteanna a úsáideadh in TLL a cuireadh ar an margadh roimh an 22 Iúil 2024 (an 22 Iúil 2026), ar choinníoll go n‑athúsáidtear iad i gcórais lúbiata sho‑iniúchta a fheidhmíonn idir gnólachtaí, agus go bhfógraítear an athúsáid don tomhaltóir.
            
            
               Foráiltear in Airteagal 5 den Treoir maidir le hIarscríbhínní III agus IV a chur in oiriúint don dul chun cinn eolaíoch agus teicniúil (a mhéid a bhaineann le díolúintí a dheonú, a athnuachan agus a chúlghairm). Faoi Airteagal 5(1)(a), níltear le díolúintí a áireamh in Iarscríbhinní III agus IV ach amháin mura lagóidh an t-áireamh sin an chosaint don chomhshaol agus don tsláinte a thugtar le Rialachán (CE) Uimh. 1907/2006 (REACH)
                  3
                agus má chomhlíontar aon cheann de na coinníollacha seo a leanas: 
            
            
               –is dodhéanta go heolaíoch nó go teicniúil iad a dhíothú nó iad a ionadú trí athruithe ar an dearadh, nó trí ábhair agus chomhpháirteanna nach bhfuil aon cheann de na hábhair nó substaintí a liostaítear in Iarscríbhinn II ag teastáil lena n‑aghaidh; 
            
            
               –ní áirithítear iontaofacht na n‑ionadach; 
            
            
               –is dócha gur mó tionchair dhiúltacha iomlána an ionadaithe don chomhshaol, don tsláinte agus do shábháilteacht an tomhaltóra ná na tairbhí iomlána don chomhshaol, don tsláinte agus do shábháilteacht an tomhaltóra.
            
            
               Tá infhaighteacht na n‑ionadach agus tionchar socheacnamaíoch an ionadaithe le cur san áireamh sna cinntí maidir le díolúintí, agus fad na ndíolúintí sin. Ní mór aon tionchar a d’fhéadfadh a bheith ar an nuálaíocht a chur san áireamh sna cinntí maidir le fad na ndíolúintí. Ní mór smaointeoireacht saolré ar thionchar foriomlán an díolúine a bheith i bhfeidhm, i gcás inarb ábhartha.
            
            
               Foráiltear le hAirteagal 5(1) de Threoir RoHS go gcuirfidh an Coimisiún ábhair agus comhpháirteanna TLL le haghaidh feidhmeanna sonracha san áireamh sna liostaí atá in Iarscríbhinní III agus IV trí bhíthin gníomhartha tarmligthe aonair de bhun Airteagal 20. Le hAirteagal 5(3) agus Iarscríbhinn V, bunaítear an nós imeachta maidir le hiarratais a chur isteach ar dhíolúine.
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               Faigheann an Coimisiún a lán iarrataí
                  4
                ó oibreoirí eacnamaíocha chun díolúintí a dheonú nó a athnuachan faoi Threoir RoHS (Airteagal 5(3) agus Iarscríbhinn V).
            
            
               An 17 Iúil 2018, fuair an Coimisiún iarratas ar dhíolúine nua in Iarscríbhinn IV le go bhféadfar leanúint de pháirteanna spártha a chur ar an margadh a aisghabhtar ó fheistí leighis agus a úsáidtear chun feistí leighis a dheisiú nó a athchóiriú, lena n‑áirítear feistí leighis diagnóiseacha in vitro, ina bhfuil >0.1 % DEHP BBP, DBP agus DIBP de réir meáchain in ábhair aonchineálacha. De réir na n‑iarratasóirí, d’athúsáidfí na páirteanna spártha ina bhfuil na substaintí sin i gcórais lúbiata sho‑iniúchta a fheidhmíonn idir gnólachtaí, agus d’fhógrófaí gach athúsáid don tomhaltóir.
            
            
               Téann an díolúine a iarradh thar a bhfuil ceadaithe cheana faoi Threoir RoHS (Airteagal 4(4) agus (5), Iarscríbhinn II), ós rud é mar gheall air go mbeadh gá síniú a chur le tréimhsí na n‑eisiamh maidir le páirteanna spártha agus úsáid na gceithre shubstaint a cheadú i bpáirteanna spártha ó fheistí leighis nár cuireadh ar mhargadh an Aontais cheana.
            
            
               I mí na Samhna 2018, chun meastóireacht a dhéanamh ar an iarratas ar an díolúine nua sin, sheol an Coimisiún staidéar
                  5
                chun an measúnú teicniúil agus eolaíoch is gá a dhéanamh. Mar chuid den staidéar, a tugadh i gcrích in 2020, bhí comhairliúchán 8 seachtaine ar líne leis na páirtithe leasmhara, ar lena linn a fuarthas aon aighneacht amháin. Cuireadh an fhaisnéis a bhaineann leis an gcomhairliúchán ar fáil ar shuíomh gréasáin an tionscadail
                  6
               .
            
            
               An 23 Feabhra 2021 chuaigh an Coimisiún i gcomhairle le grúpa saineolaithe na mBallstát maidir le gníomhartha tarmligthe faoi Threoir RoHS. Rinne an Coimisiún na céimeanna uile is gá a bhaineann le díolúintí ón srian ar shubstaintí de bhun Airteagal 5(3) go (7)
                  7
               . Thug sé fógra don Chomhairle agus do Pharlaimint na hEorpa faoi gach gníomhaíocht sa chomhthéacs seo.
            
            
               Sa tuarascáil mheasúnachta teicniúla agus eolaíche cuireadh an méid seo a leanas i dtábhacht:
            
         
         
            
               ·Úsáidtear DEHP, BBP, DBP agus DIBP mar bhreiseáin i bpolaiméirí, greamacháin, séaltáin, péinteanna agus laicir chun airíonna (e.g. solúbthacht) an trealaimh a fheabhsú (e.g. insliú cábla, séalaí rubair) i bhfeistí leighis, lena n‑áirítear feistí leighis diagnóiseacha in vitro;
            
            
               ·is margadh domhanda é an margadh le haghaidh páirteanna spártha aisghafa i gcomhair trealamh leighis agus bailítear páirteanna spártha ar fud an domhain lena n‑athchóiriú agus lena ndáileadh a thuilleadh. Dá bhrí sin, níl sé indéanta páirteanna spártha a idirdhealú de réir a margaidh tionscnaimh ná an tiúchan taláití a chinneadh ar bhealach neamhscriosach. Thairis sin, leis na forálacha maidir le páirteanna spártha atá ann cheana, ní chumhdaítear dáileadh domhanda na bpáirteanna spártha aisghafa le haghaidh trealamh leighis;
            
            
               ·measadh go bhfuil sé indéanta go heolaíoch agus go teicniúil araon na taláití srianta a ionadú. Maidir le páirteanna nua nach bhfuil na substaintí iontu a mhonarú in ionad páirteanna spártha atá ann cheana a athúsáid, áfach, táirgtear astaíochtaí dé‑ocsaíde carbóin, tugtar miotail throma isteach sa mhargadh agus déantar dramhaíl ghuaiseach agus neamhghuaiseach a ghiniúint dá bharr sin;
            
            
               ·ar an iomlán, maidir leis na ceithre thaláit i bpáirteanna spártha a ionadú, is dócha gur mó na tionchair dhiúltacha iomlána don chomhshaol, don tsláinte agus do shábháilteacht an tomhaltóra ná na tairbhí iomlána.
            
            
               3.EILIMINTÍ DLÍ AN GHNÍMH THARMLIGTHE
            
            
               Léirítear i dtorthaí na meastóireachta, maidir leis an díolúine a dheonú, nach lagófaí an chosaint don chomhshaol agus don tsláinte a thugtar le Rialachán REACH.
            
            
               Thairis sin, leis an iarraidh ar dhíolúine comhlíontar ceann amháin ar a laghad de na critéir in Airteagal 5(1)(a) den Treoir: is dócha gur mó tionchair dhiúltacha iomlána an ionadaithe don chomhshaol, don tsláinte agus do shábháilteacht an tomhaltóra ná na tairbhí iomlána don chomhshaol, don tsláinte agus do shábháilteacht an tomhaltóra.
            
            
               Ní mheastar go mbeidh drochthionchair ag an tréimhse bhailíochta 7 mbliana le haghaidh na díolúine ar an nuálaíocht agus i ngeall ar shaolré fhada fheistí MRI, beidh gá le páirteanna spártha ina bhfuil taláit sna blianta ina dhiaidh sin. Dá bhrí sin, ba cheart an díolúine a dheonú ar feadh tréimhse 7 mbliana.
            
            
               Leis an ngníomh atá beartaithe, deonaítear díolúine ó na srianta ar shubstaintí in Iarscríbhinn II a ghabhann le Treoir RoHS, atá le liostú in Iarscríbhinn IV a ghabhann leis an Treoir sin (maidir le díolúintí a bhaineann go sonrach le feistí leighis agus uirlisí faireacháin agus rialaithe), i leith úsáid DEHP, BBP, DBP agus DIBP le haghaidh feidhmeanna sonracha.
            
            
               Is treoir tharmligthe í an ionstraim, dá bhforáiltear le Treoir RoHS, agus lena gcomhlíontar ceanglais ábhartha Airteagal 5(1)(a) di.
            
            
               Is é is cuspóir don treoir tharmligthe rannchuidiú le sláinte an duine agus an comhshaol a chosaint agus na forálacha maidir le feidhmiú an mhargaidh inmheánaigh i réimse TLL a chomhchuibhiú, trí úsáid substaintí a bhfuil toirmeasc orthu seachas sin a cheadú i gcomhair feidhmeanna sonracha, i gcomhréir le Treoir RoHS agus an nós imeachta a bhunaítear inti chun Iarscríbhinní III agus IV a ghabhann léi a chur in oiriúint don dul chun cinn eolaíoch agus teicniúil.
            
            
               Níl aon impleacht ag an treoir tharmligthe maidir le buiséad an Aontais Eorpaigh.
            
            
            
               TREOIR THARMLIGTHE (AE) …/... ÓN gCOIMISIÚN
            
            
               an 11.8.2021
            
            
               lena leasaítear, chun í a chur in oiriúint don dul chun cinn teicniúil agus eolaíoch, Iarscríbhinn IV a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine i leith úsáid bios(2-eitilheicsil)taláite (DEHP), taláite beinsile búitile (BBP), taláite débhúitile (DBP) agus taláite dé-iseabúitile (DIBP) i bpáirteanna spártha a aisghabhtar ó fheistí leighis agus a úsáidtear chun feistí leighis a dheisiú nó a athchóiriú
            
            
               (Téacs atá ábhartha maidir le LEE)
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Threoir 2011/65/AE ó Pharlaimint na hEorpa agus ón gComhairle an 8 Meitheamh 2011 maidir leis an srian ar shubstaintí guaiseacha áirithe a úsáid i dtrealamh leictreach agus leictreonach
                  8
               , agus go háirithe Airteagal 5(1), pointe (a) di,
            
         
         
            
               De bharr an mhéid seo a leanas:
            
            
               (1)Le Treoir 2011/65/AE ceanglaítear ar na Ballstáit a áirithiú nach mbeidh na substaintí guaiseacha a liostaítear in Iarscríbhinn II a ghabhann leis an Treoir sin i dtrealamh leictreach agus leictreonach a chuirtear ar an margadh. Níl feidhm ag an srian sin maidir le feidhmeanna díolmhaithe áirithe a liostaítear in Iarscríbhinn IV a ghabhann leis an Treoir sin.
            
            
               (2)Liostaítear catagóirí an trealaimh leictrigh agus leictreonaigh a bhfuil feidhm ag Treoir 2011/65/AE ina leith in Iarscríbhinn I a ghabhann leis an Treoir sin.
            
            
               (3)Le Treoir Tharmligthe (AE) 2015/863 ón gCoimisiún
                  9
               , cuireadh bios(2-eitilheicsil)taláit (DEHP), taláit bheinsile bhúitile (BBP), taláit débhúitile (DBP) agus taláit dé‑iseabúitile (DIBP) le liosta na substaintí srianta dá dtagraítear in Iarscríbhinn II a ghabhann le Treoir 2011/65/AE.
            
            
               (4)Maidir leis an srian ar DEHP, BBP, DBP agus DIBP, foráiltear le Treoir Tharmligthe (AE) 2015/863 nach mbeidh feidhm aige maidir le páirteanna spártha le haghaidh deisiúchán, athúsáid, uasdátú feidhmiúlachtaí nó uasghrádú acmhainne feistí leighis, lena n‑áirítear feistí leighis in vitro, a cuireadh ar an margadh roimh an 22 Iúil 2021.
            
            
               (5)An 17 Iúil 2018, fuair an Coimisiún iarratas arna chur isteach i gcomhréir le hAirteagal 5(3) de Threoir 2011/65/AE maidir le díolúine a liostú in Iarscríbhinn IV a ghabhann leis an Treoir sin, i leith úsáid DEHP BBP, DBP agus DIBP i bpáirteanna spártha a aisghabhtar ó fheistí leighis agus a úsáidtear chun feistí leighis a dheisiú nó a athchóiriú, lena n‑áirítear feistí leighis diagnóiseacha in vitro (‘an díolúine a iarradh’). 
            
            
               (6)Maidir le páirteanna athchóirithe ina bhfuil DEHP, BBP, DBP agus DIBP a ionadú le páirteanna nua athchóirithe nach bhfuil substaintí iontu, cinneadh leis an meastóireacht ar an iarratas ar dhíolúine go mbeadh tionchair dhiúltacha don chomhshaol agus don tsláinte ar mó iad ná na tairbhí iomlána don chomhshaol agus don tsláinte. Mar chuid den mheastóireacht, rinneadh comhairliúcháin le páirtithe leasmhara, rud a cheanglaítear le hAirteagal 5(6) de Threoir 2011/65/AE. Cuireadh na barúlacha a fuarthas le linn na gcomhairliúchán sin ar fáil go poiblí ar shuíomh gréasáin tiomnaithe.
            
            
               (7)Chun ardleibhéal cosanta don chomhshaol, don tsláinte agus do shábháilteacht an tomhaltóra a áirithiú, ba cheart don athúsáid tarlú i gcórais lúbiata sho‑iniúchta a fheidhmíonn idir gnólachtaí, agus ba cheart athúsáid na bpáirteanna spártha a fhógairt don tomhaltóir.
            
            
               (8)Tá an díolúine a iarradh i gcomhréir le Rialachán (CE) Uimh. 1907/2006 ó Pharlaimint na hEorpa agus ón gComhairle
                  10
               , agus ar an gcaoi sin ní lagaítear an chosaint don chomhshaol agus don tsláinte a thugtar léi.
            
            
               (9)Is iomchuí, dá bhrí sin, an díolúine a iarradh a dheonú trí na feidhmeanna a chumhdaítear léi a áireamh in Iarscríbhinn IV a ghabhann le Treoir 2011/65/AE.
            
            
               (10)Ba cheart an díolúine a iarradh a dheonú ar feadh tréimhse 7 mbliana dar tús dháta chur i bhfeidhm na Treorach seo i gcomhréir le hAirteagal 5(2), an chéad fhomhír, de Threoir 2011/65/AE. I bhfianaise thorthaí na n‑iarrachtaí leanúnacha chun teacht ar ionadú iontaofa, ní dócha go mbeidh drochthionchair ag tréimhse na díolúine ar an nuálaíocht.
            
            
               (11)Ba cheart, dá bhrí sin, Treoir 2011/65/AE a leasú dá réir sin.
            
            
               (12)Ar mhaithe le deimhneacht dhlíthiúil agus chun ionchais dhlisteanacha na n‑oibreoirí a sholáthraíonn na feistí leighis lena mbaineann a chosaint i dtaca leis an díolúine a iarradh a chur i bhfeidhm roimh theacht i bhfeidhm an toirmisc maidir le húsáid na substainte srianta i gceist, agus in éagmais aon leas dlisteanach maidir le cur isteach ar sholáthar na bhfeistí leighis sin de thoradh theacht i bhfeidhm an toirmisc sin, ba cheart an Treoir seo a theacht i bhfeidhm mar ábhar práinne agus ba cheart feidhm a bheith aici le héifeacht chúlghabhálach ón 21 Iúil 2021,
            
            
               TAR ÉIS AN TREOIR SEO A GHLACADH:
            
            
               Airteagal 1
            
            
               Leasaítear Iarscríbhinn IV a ghabhann le Treoir 2011/65/AE mar a leagtar amach san Iarscríbhinn a ghabhann leis an Treoir seo.
            
            
               Airteagal 2
            
            
               (1)Na dlíthe, na rialacháin agus na forálacha riaracháin is gá chun an Treoir seo a chomhlíonadh, déanfaidh na Ballstáit iad a ghlacadh agus a fhoilsiú faoin [lá deireanach den chúigiú mí tar éis dháta theacht i bhfeidhm na Treorach seo]ar a dhéanaí. Cuirfidh siad téacs na bhforálacha sin in iúl don Choimisiún láithreach.
            
            
               Cuirfidh siad na forálacha sin i bhfeidhm ón 21 Iúil 2021.
            
            
               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an bealach le tagairt den sórt sin a dhéanamh.
            
         
         
            
               (2)Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.
            
            
               Airteagal 3
            
            
               Tiocfaidh an Treoir seo i bhfeidhm lá a foilsithe in Iris Oifigiúil an Aontais Eorpaigh.
            
            
               Airteagal 4
            
            
               Is chuig na Ballstáit a dhírítear an Treoir seo.
            
            
               Arna dhéanamh sa Bhruiséil, 11.8.2021
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
            
         
         
            
                  
                     (1)
                  
                        IO L 174, 1.7.2011, lch. 88.
               
               
                  
                     (2)
                  
                        IO L 137, 4.6.2015, lch. 10.
               
               
                  
                     (3)
                  
                        Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srianadh Ceimiceán (REACH) agus lena mbunaítear Gníomhaireacht Eorpach Ceimiceán (IO L 396, 30.12.2006, lch. 1).
               
               
                  
                     (4)
                  
                        
                  http://ec.europa.eu/environment/waste/rohs_eee/adaptation_en.htm
                  .
               
               
                  
                     (5)
                  
                        Chun tuarascáil chríochnaitheach an staidéir a fháil, féach: 
                  https://op.europa.eu/en/publication‑detail/-/publication/df0ab036-8b52-11ea-812f-01aa75ed71a1/language-en/format ‑PDF/source-146143357
                  .
               
               
                  
                     (6)
                  
                        An tréimhse chomhairliúcháin: an 18 Márta go dtí an 17 Bealtaine 2019; 
                  https://rohs.exemptions.oeko.info/
                  .
               
               
                  
                     (7)
                  
                        Tá liosta de na céimeanna riaracháin is gá le fáil ar 
                  shuíomh gréasáin an Choimisiúin
                  . Is féidir féachaint ar chéim reatha an nós imeachta maidir le gach dréachtghníomh tarmligthe i gClárlann Idirinstitiúideach na nGníomhartha Tarmligthe ag 
                  https://webgate.ec.europa.eu/regdel/#/home
                  .
               
               
                  
                     (8)
                  
                        IO L 174, 1.7.2011, lch. 88.
               
               
                  
                     (9)
                  
                        Treoir Tharmligthe (AE) 2015/863 ón gCoimisiún an 31 Márta 2015 lena leasaítear Iarscríbhinn II a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le liosta na substaintí srianta (IO L 137, 4.6.2015, lch. 10).
               
               
                  
                     (10)
                  
                        Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srianadh Ceimiceán (REACH), lena mbunaítear Gníomhaireacht Eorpach Ceimiceán, lena leasaítear Treoir 1999/45/CE agus lena n‑aisghairtear Rialachán (CEE) Uimh. 793/93 ón gComhairle agus Rialachán (CE) Uimh. 1488/94 ón gCoimisiún chomh maith le Treoir 76/769/CEE ón gComhairle agus Treoracha 91/155/CEE, 93/67/CEE, 93/105/CE agus 2000/21/CE ón gCoimisiún (IO L 396, 30.12.2006, lch. 1).
               
            
      
    ---documentbreak--- 
      
         
         
            
               IARSCRÍBHINN 
            
            
            
               In Iarscríbhinn IV a ghabhann le Treoir 2011/65/AE, cuirtear an iontráil 47 seo a leanas isteach:
            
            
            
                     
                  
               
                     
                        ‘47
                     
                  
                  
                     
                        Bios(2-eitilheicsil)taláit (DEHP), taláit bheinsile bhúitile (BBP), taláit débhúitile (DBP) agus taláit dé-iseabúitile (DIBP) i bpáirteanna spártha a aisghabhtar ó fheistí leighis agus a úsáidtear chun feistí leighis a dheisiú nó a athchóiriú, lena n-áirítear feistí leighis diagnóiseacha in vitro, agus a ngabhálais, ar choinníoll go n-athúsáidtear iad i gcórais lúbiata sho-iniúchta a fheidhmíonn idir gnólachtaí agus go bhfógraítear gach athúsáid páirteanna don tomhaltóir.
                     
                     
                        Rachaidh sé in éag an 21 Iúil 2028.’